Document ID: /roh_data/filtered/fineweb-2-filterrobots_roh.jsonl.gz/52838

Ils plans per il teater prevesan ina furma d’ina tur, sumeglianta a las turs da Babilon dal temp medieval e dal temp baroc. Ina tur da laina duess vegnir adina pli stretga cunter ensi, cun artgs che van anor. Per ils aspectaturs è planisà ina tribuna centrala cun 300 plazs. Enturn questa tribuna èsi previs da far foyers sin differentas autezzas, che lubeschan da guardar sin la tribuna principala u en la natira. Quai ha ditg Giovanni Netzer, l’intendant da Origen. Actualmain saja il project sin il Güglia en la fasa da finanziaziun. Ins saja ultra da quai vi dad organisar las lubientschas. Al chantun hajan ins fatg la dumonda d’augmentar la contribuziun annuala da 200’000 francs per il program da stad sin 480’000 francs per las producziuns da l’entir onn. Sch’il teater sin il Pass dal Güglia vegn realisà, alura s’augmentan ils custs da producziun annuals da 2.1 milliuns francs sin 3.7 milliuns.
Nov record da visitaders
Plinavant ha Origen preschentà las cifras da la davosa stagiun da stad ch’ha cuzzà passa trais mais. Dapli che 12’000 persunas hajan visità las differentas preschentaziuns da stad. Quai saja circa 2’000 dapli che l’onn passà.